Nalika wonten perang Revolusi Kamardikan ing Surabaya, Widjojo Nitisastro taksih sekolah ing kelas satunggal SMT (satingkat SMA). Nalika taun 1945, Widjojo nggabung kaliyan wadyabala pelajar ingkang salajengipun dipunparingi nama TRIP. Sasampunipun mangsa perang purna, Widjojo mucal ing SMP ngantos tigang taun dangunipun. Salajengipun Widjojo kuliyah ing Fakultas Ékonomi, Universitas Indonésia (UI) lan mirunggan sinau babagan dhémografi. Salajengipun Widjojo mendhet gelar dhoktor ing Universitas Berkeley, California, Amérika Sarékat (1961).